
Zadeva: Pritožba na odločitev komisije za projektni razpis na področju intermedijskih umetnosti, da se ne odloči finančno podpreti projekta avtorice Marije Mojce Pungerčar »Socialdress v akciji« 

Spoštovani!

K pritožbi nas je silil predvsem nepotrebni »kreativni« ton hkrati tudi izjemno pavšalnih (nova oblika »haiku« poezije?) opisnih ocen razlogov za zavrnitev konkretnega projekta. 


Ker je bil predhodni projekt »Socialdress / Socialna obleka« lani s strani komisije prav tako zavrnjen s podobno argumentacijo, ki pa se je v teku izvedbe projekta izkazala za napačno, se lotevamo pritožbe na podlagi dejanske dinamike projekta, ki izhaja iz uspešnosti izvedbe lanskoletnega projekta »Socialdress«. 

Hkrati poudarjamo, da smo vse argumente navedli že v pritožbi ob zavrnitvi lanskega bazičnega projekta. Komisija se zaradi zavrnitve lanskega projekta tudi ne more lotevati nove faze projekta »Socialdress« kot da gre »še za en oblačilno-družbeni projekt« avtorice Marije Mojce Pungerčar.

V svoji poetski razlagi komisija projektu »Socialdress v akciji« očita predvsem »slabo dostopnost« (v marketinškem jeziku to verjetno pomeni »doseg javnosti«), očitno ne zavedajoč se, da je ta »oblačilno-družbeni projekt« (spet poetska oznaka članov komisije) v takšni zasnovi usmerjen prav v prebijanje meja izoliranih umetnostnih prostorov. Oblačila so temeljni identifikacijski moment kreacije individualnega v kolektivnem, tako da je ta jezik že po naravi bolj univerzalen. Seveda lahko tu govorimo o mediju s posebno govorico.

Da je ta govorica univerzalna, pove tudi podatek o lanskem projektu, da je bil del festivala Štajerska jesen / Sterischer Herbst v avstrijskem Grazu. Tudi tam je avtorica morala zavrniti del prijavljenih na dogodek / delavnico.  

Predhodni projekt je uspešno upravičil koren »socialna«, saj ni imel problemov pri kreiranju socialnih mikrostruktur kjerkoli se je pojavil. Hkrati je imel v temeljih vsebovano možnost pripuščanja obiskovalcev v kreativni proces. Ali pa morda tu lahko govorimo o interaktivnosti?

Tako rekoč vsi argumenti komisije so se že lani izkazali kot povsem napačni, zato sklepamo (tako kot lani), da si komisija po svoje razlaga področje intermedijskih umetnosti. 

Naj še enkrat kot lani poudarim: intermedijska umetnost je tista, ki vsebuje interdisciplinarnost (in ne zgolj pojme internet, interaktivnost, ali internacionalnost). Seveda, tudi vse to, vendar gre v osnovi za prekrivanje področij, ki so se ga v preteklosti otepala vsa »bolj čista« področja. Projekti iz serije »Socialdress« vsebujejo prav vse elemente, ki jih je Ministrstvo za kulturo opisalo, da sodijo v področje intermedijske umetnosti.

Avtorica svojo zgodbo o »Socialni obleki« tke vzporedno kot performens, delavnico, socialno instalacijo, kot arhiv zgodb objavljenih na spletu, z video linearizirano zgodbo, z dejansko socialno strukturo, ki se veji ob vsaki realizaciji projekta in s tem pridobiva elemente civilno-družbenosti, ko se gradi identiteta (umetniške) blagovne znamke Socialdress. 

Projekt je avtorica dojela konceptualno brez napak, zato lahko le sledi njegovemu naravnemu toku. To pa pomeni večletni projekt. Tako pavšalno mnenje komisije o »še enem oblačilno-družbenem projektu« pravzaprav govori, da komisija koncepta ni dojela v celoti.

Menimo tudi, da bi se v prihodnje komisija lahko ognila poetskim vložkom pri opisovanju razlogov za sprejem ali zavrnitev projektov, ali pa se vsaj ognila kreativnosti, ki se tiče izražanja mnenj o avtorjih in projektih.

Številke so dovolj, opisne argumentacije pa naj bodo vsaj zaprte za javnost, sicer bi ta ista javnost morda lahko zahtevala objavo nasprotnih mnenj na podobno javnem mediju, kar bi za vsak nasprotni odgovor zahtevalo razpošiljanje pošte vsem kandidatom na razpise.

